amanoisuno/poet huggingface dataset:
小集清暉閣因喚渡把酒昌甫倏至 韓淲
小醉清暉閣，橫江更一杯。遠山寒日晚，詩老忽然來。
樗亭 韓淲
築亭以樗名，平生無宦情。寥寥千載人，感慨聞風聲。
如庵 韓淲
靜深堂奧間，真如公所庵。誰謂平生心，可以禪境參。
山簡習池遊詩 韓淲
拍手兒童笑，山公倒接䍦。舉鞭無限意，今古少人知。
題華嚴境 韓淲
游目貝葉書，究竟華嚴境。當年寓名心，觀者要深省。
桃源山道者小庵 韓淲
天寒山氣黄，日暮竹色碧。住庵人勿驚，此景有此客。
葛溪 韓淲
流傳葛仙翁，此溪嘗化龍。抱朴今何在，閒來問古蹤。
南坡 韓淲
空青老仙伯，有子愛溪山。誰信南坡路，依依泉石間。
蒙泉 韓淲
一泓泉水古，依舊浸巖邊。太史晁鷄肋，遺吟尚可傳。
舟入靈巖山下訪古 韓淲
燕麥摇晴日，青山兩岸橫。吳其爲沼矣，傾酒任船行。
十七日過潭守聽松 韓淲
推窗萬松林，雜沓且修整。何須撫盤桓，姑以集幽聽。
四月二日  其一 韓淲
簷淺侵林綠，窗虛賸蘂紅。試茶催鼎實，縱酒失盃空。
四月二日  其二 韓淲
易覺春風老，偏知夏日長。四山新笋出，一澗野花香。
四月二日  其三 韓淲
晝永卷書困，時閒挈杖清。草蟲空躑躅，巢燕費經營。
四月二日  其四 韓淲
間或僧人到，閒常羽客過。啟玄疑恍惚，談妙欲云何。
四月二日  其五 韓淲
樵斧通深密，漁竿接混茫。風波非地險，荆棘乃天荒。
爆竹 韓淲
爆竹燒殘歲，家家把一盃。西湖元自好，只是欠徘徊。
倚瑟 韓淲
倚瑟從嬪御，人生實少歡。南山空斮絮，此道是邯鄲。
夜坐 韓淲
連窗風撼山，引酒燈照坐。逍遥入莊吟，憔悴失楚些。
王丞留飲  其一 韓淲
尋梅閑喚酒，邀友漫題詩。酒美君方醉，詩成我未奇。
王丞留飲  其二 韓淲
鐘聲來遠寺，暝色起前溪。霜夜斷鴻急，風庭落葉知。
訪滕賢良邂逅周察推同飲池上 韓淲
春風雜花池，賓主兩相視。落日忽已晴，洗盞可無醉。
招余子任過成季家 韓淲
只道沙坑近，招之阿那邊。不知風雨夕，能過小溪船。
次韵周倅送郡醖  其一 韓淲
聞道菖蒲節，龍舟一一修。雨凉雖少憇，郡圃不妨遊。
次韵周倅送郡醖  其二 韓淲
坐有嚴陵守，新持使節長。真成三學士，意象好持觴。
題隆中圖 韓淲
何意求聞達，偶逢劉豫州。隆中三顧處，抱膝也風流。
次韵潘舍人畫軸  其一 韓淲
風霜歸老榦，歲月長枝柯。矗矗荒村外，人人占落坡。
次韵潘舍人畫軸  其二 韓淲
尋詩小醉時，不許老農知。葉葉泛輕舠，試渡野水陂。
次韵潘舍人畫軸  其三 韓淲
突兀是茅屋，摇兀是土橋。看山看水去，忘饑付木瓢。
次韵潘舍人畫軸  其四 韓淲
荒虛成莽蕩，幽遠似模糊。便做山中客，能題一字無。
次韵子顔  其一 韓淲
樂道匪時趨，山間得自如。老來情味別，冬日且閑居。
次韵子顔  其二 韓淲
冬日且閑居，誰停五馬車。從容見真意，鉏盡世驕虛。
次韵子顔  其三 韓淲
鉏盡世驕虛，宜乎愛隠廬。高風照千古，此道卷還舒。
次韵德久丈  其一 韓淲
經旬無客至，今日得公來。園柳綠已密，渚蓮紅始開。
次韵德久丈  其二 韓淲
談諧意方接，蕭散詩自生。寫成澹泊句，洗盡淫哇聲。
次韵德久丈  其三 韓淲
雲驅風浩浩，日永雨垂垂。狡兔笑三窟，鷦鷯思一枝。
白日偶無客青山長對門  其一 韓淲
雲低樹頭青，風急葉背白。一塢無來人，鳥語鬭格磔。
白日偶無客青山長對門  其二 韓淲
枕流飯脫粟，長夏以終日。曳屣行歌商，風軒時弄筆。
白日偶無客青山長對門  其三 韓淲
身心既已閑，吟風興亦偶。山東打茶聲，睡思忽抖擻。
白日偶無客青山長對門  其四 韓淲
人生等戲劇，衮衮徒區區。老身其回頭，今有古非無。
白日偶無客青山長對門  其五 韓淲
朝市無遺音，丘園有絕迹。蓬茅晏不開，才開待迎客。
白日偶無客青山長對門  其六 韓淲
澗淺山四合，泠泠浸青青。畧彴度前林，更有泉上亭。
白日偶無客青山長對門  其七 韓淲
不見屋外溪，但見屋上山。雲月復風雨，展轉朝暮間。
白日偶無客青山長對門  其八 韓淲
崦靄得廣茂，虛明失深長。一曲冬月暖，數家夏日凉。
白日偶無客青山長對門  其九 韓淲
何由芰製衣，豈必蘭爲佩。一笠一簑輕，田漁且相對。
白日偶無客青山長對門  其一○ 韓淲
牽牛槿花底，欹拄破籬門。旋買深村酒，因傾老瓦盆。
十三日誦水生挑菜渚煙濕落梅村之句成詩十首  其一 韓淲
夜來微雨過，澗谷生春水。土脈肥薺苗，煙痕带梅蘂。
十三日誦水生挑菜渚煙濕落梅村之句成詩十首  其二 韓淲
元宵天氣好，梅謝薺還生。野水浮煙雨，孤村带鳥聲。
十三日誦水生挑菜渚煙濕落梅村之句成詩十首  其三 韓淲
柱杖牆陰潤，閑尋薺菜挑。不禁芳草外，初日下梅梢。
十三日誦水生挑菜渚煙濕落梅村之句成詩十首  其四 韓淲
踏青何處去，春事歸野菜。便覺與時新，閒身尤可愛。
十三日誦水生挑菜渚煙濕落梅村之句成詩十首  其五 韓淲
水國春已生，微波漾洲渚。時見挑菜人，臨風自凝佇。
十三日誦水生挑菜渚煙濕落梅村之句成詩十首  其六 韓淲
晴村多暖靄，花處是輕煙。梅片紛紛下，迎人到酒邊。
十三日誦水生挑菜渚煙濕落梅村之句成詩十首  其七 韓淲
婀娜煙中梅，花飛有底急。蜂觸香車來，煙凝爲誰濕。
十三日誦水生挑菜渚煙濕落梅村之句成詩十首  其八 韓淲
雨後乍晴時，春意滿村落。香處是梅花，青煙動林薄。
十三日誦水生挑菜渚煙濕落梅村之句成詩十首  其九 韓淲
一年春好處，都在水邊梅。似雪因風起，和煙带月來。
十三日誦水生挑菜渚煙濕落梅村之句成詩十首  其一○ 韓淲
潦倒春無藉，山深不出門。籬根尋野菜，花外見煙村。
絕句 韓淲
一年春好處，東望是皇州。柳色梅花外，數聲羌笛浮。
送昌甫至十里分韵得四首  其一 韓淲
霜重花未多，風回香自若。荒店野水深，枯枝墮寒雀。
送昌甫至十里分韵得四首  其二 韓淲
相送五年前，把酒常在茲。夾路梅花開，歲晏將何爲。
送昌甫至十里分韵得四首  其三 韓淲
老懶問花事，尚與梅相看。蒼然暮色至，只恐空吹殘。
送昌甫至十里分韵得四首  其四 韓淲
瑞峰高入雲，又見君歸去。坐輿無怱忙，逢梅見容與。
十一日道林同譚元輔賀州弈棋 韓淲
山林欣晚對，細和一篇詩。欲醉那因酒，妄言却爲棋。
題汪玉山送仲上人遊六祖塔詩次韵 韓淲
玉山四句偈，看了百千回。不是爲送僧，不是爲尋梅。
六言 韓淲
弈棋聊醒午醉，煮餠更逭夕餐。一任長年三老，扁舟載我江干。
寒泉亭午暑喜雨 韓淲
風箭急吹疎雨，雲峰時轉輕雷。修竹小亭山下，乘凉猶記初回。
夜凉雷電 韓淲
明電夜凉催雨，不知冰水爲秋。滌研酒酣尋句，賸拚蟻夢扶頭。
雪中見山松曉起澗橋見霜尤奇 韓淲
梅雪何嫌松雪，橋霜未抵林霜。睡起樵蘇欲斷，竹爐尋火裝香。
次韵昌甫  其一 韓淲
灞橋何苦乃爾，剡溪似是欺予。任彼梁園所賦，但此孫窗之書。
次韵昌甫  其二 韓淲
梅可空百榼酒，雪不待一筆詩。天地與人太好，山林有我亦奇。
晚步野趣 韓淲
竹樹西風庭院，溪山落日人家。搔首從他華髮，角巾欹我烏紗。
踏雪登前山 韓淲
躡屐穿林歸寺，持香裹茗尋僧。磴道已三尺雪，巖居惟一枝藤。
題扇 韓淲
山近不嫌暖靄，溪回更带寒泉。水凈沙頭有此，嵐縈水末疑然。
二十日趙園 韓淲
綠樹秋千紅索，白雲春靜青山。人醉忽焉兀兀，鳥啼何以關關。
橫山堂小酌 韓淲
酒澆磈礧不下，詩用陶寫亦難。折取荼䕷芍藥，醉於綠水青山。
連日暖甚  其一 韓淲
日暖甚宜蠶月，夏寒還是麥秋。冷漠蜜蜂蝴蝶，喧闐乳燕鳴鳩。
連日暖甚  其二 韓淲
不道夏衣是輕，且云春服既成。乍雨乍晴時候，宜閑宜睡心情。
連日暖甚  其三 韓淲
只覺寒來暑往，何知陰長陽消。膠膠莊生擾擾，申申孔氏夭夭。
連日暖甚  其四 韓淲
苦苦安心見性，勞勞息氣養神。向後有些斲喪，依前無限沉淪。
聞喧然縱龍舟 韓淲
旋自山間殢酒，更誰溪外划船。過眼殊非偶爾，放情均是陶然。
次韵景瑜  其一 韓淲
梅花既黄而白，梅萼仍綠且紅。與其凌霜駕雪，爭如避日藏風。
次韵景瑜  其二 韓淲
兀坐本緣習懶，苦吟終是乾忙。老去宜拋筆硯，興闌徒近杯觴。
慶元庚申二月藥局書滿七月還澗上嘉泰元年秋入吳試罷冬暮得闕而歸今五年矣  其一 韓淲
歸哉忽爾五年，江空鷗鷺翩翩。有詩多且漫與，有酒無過醉眠。
慶元庚申二月藥局書滿七月還澗上嘉泰元年秋入吳試罷冬暮得闕而歸今五年矣  其二 韓淲
田事旱乾薄飯，歲計不給何求。春園葉落窮冬，夏畦菜盡凜秋。
慶元庚申二月藥局書滿七月還澗上嘉泰元年秋入吳試罷冬暮得闕而歸今五年矣  其三 韓淲
翻經諷咏釋種，齊物試看莊生。功名到底餘事，儒者說性說誠。
慶元庚申二月藥局書滿七月還澗上嘉泰元年秋入吳試罷冬暮得闕而歸今五年矣  其四 韓淲
日日公侯衮衮，年年人士紛紛。伊尹周公孔子，殷勤留得斯文。
慶元庚申二月藥局書滿七月還澗上嘉泰元年秋入吳試罷冬暮得闕而歸今五年矣  其五 韓淲
貪生不憂老至，徇名却忘行卑。一日又復一日，遑遑自欲何之。
慶元庚申二月藥局書滿七月還澗上嘉泰元年秋入吳試罷冬暮得闕而歸今五年矣  其六 韓淲
兒女長須婚嫁，朋友來須應酬。應酬重費青眼，婚嫁未了白頭。
慶元庚申二月藥局書滿七月還澗上嘉泰元年秋入吳試罷冬暮得闕而歸今五年矣  其七 韓淲
平心好處平世，深居合在深山。山林荒園一畝，世事敝廬數間。
戲贈成季 韓淲
拂拂溪煙橫暮，絲絲小雨吹凉。酒盡更呼載酒，一觴一咏行藏。
與成季弈棋 韓淲
明月水聲湍激，涼風山氣高華。棋罷不知時世，酒行無奈詩家。
題竹 韓淲
有酒不妨醉倚，有詩不妨自題。聲以清風何遠，影於殘月都迷。
山水小壁 韓淲
點出雲山千里，寫成霜樹半坡。眼前非筆墨少，興來覺風景多。
書閣 韓淲
仙人樓居何處，青豅黄巖之間。風回山氣巃嵸，月明水聲潺湲。收斂平生出處，倚欄贏取清閑。
崙溪和昌甫韵 韓淲
崙溪玉水之上，閒身何負一歸。眼耳鼻舌無恙，鷄豚狗彘是依。得酒飲不必果，有吟詩不可譏。人事大抵如此，今日是明日非。
正月初三日 韓淲
新年喜共閒僧語，薄暮明燈下紙簾。活火慢煎茶漸熟，呼童時把炭來添。
人日 韓淲
滿地茸茸百草芽，青青知已到山家。東風一夜吹窗雨，又得紅梅兩樹花。
十四日 韓淲
梅花如雪滿春山，元夕都來一日間。天以客尋詩句好，香隨人與酒盃慳。
正月十七日 韓淲
春風吹我到雲林，不爲梅花著意深。歲晚老身無著處，暗香隨日動嵐陰。
正月二十七日 韓淲
去年除夜吹山雨，濕盡梅花冷打門。朝市如今小樓屋，只揩睡眼望前村。
正月二十八日二首  其一 韓淲
春寒不敢出籬門，且撥深爐煖酒樽。見說梅花風打盡，冷清清地月黄昏。
正月二十八日二首  其二 韓淲
隨地挑成薺菜羹，只和淡水入瓶罌。春風不負閑人腹，贏得勾勾飽後行。
十七日  其一 韓淲
猶存人物作中興，世道休貪我獨能。不覺百年消折盡，嵇康宜早愧孫登。
十七日  其二 韓淲
世界無人作不成，幾多姦宄暗經營。寒來暑往癡迷過，消長盈虛理亂生。
二月晦日  其一 韓淲
春風猶自雨能寒，破褐纔除又覺單。眼暗頭昏書懶讀，一庭幽草靜相看。
二月晦日  其二 韓淲
晚色吹雲樹外明，數枝遥見綠槐生。誰人知我山中住，三月春陰澗水橫。
二月晦日  其三 韓淲
不恨花陰日影遲，只愁風橫雨狂時。梅梢葉底著青子，却憶繁香如故知。
二月晦日  其四 韓淲
遶屋青青總是山，每吟山色句還慳。乘閒著眼烟林外，物色分明見一斑。
二月晦日  其五 韓淲
燕子飛飛山鳥鳴，小軒癡坐倦能行。推書試數平常事，亦向人間得此生。
二月晦日  其六 韓淲
海棠初葉牡丹花，轉覺衰顔一倍加。徙倚闌干問芳信，姚黄魏紫已萌芽。
二月晦日  其七 韓淲
槿籬欹倒費撐支，沙岸常爲野水欺。幽事相關乃如此，幾回虛過欲吟詩。
次韵吳推官寒食  其一 韓淲
今年風雨暗寒食，一夜垂垂直到明。原上子推將隠矣，從來此路少人行。
次韵吳推官寒食  其二 韓淲
萬花初過綠園林，燕子人家巷陌深。餳粥故應隨節序，不甘華髮是春心。
次韵吳推官寒食  其三 韓淲
人間風物年年在，酒後心情事事休。珍重清新得吾意，賸拚憔悴爲伊愁。
二十九日寒食  其一 韓淲
去年寒食姑蘇館，吟到吳歌子夜聲。猶記春城芳草渡，一簾花雨畫船行。
二十九日寒食  其二 韓淲
冷烟漠漠茅簷淺，依舊山南澗水流。坐穩亦知時物換，燕飛低處鳥鳴幽。
清明 韓淲
楊柳青烟榆火新，人家巷陌唱歌聲。重簾未捲薄梳洗，簷外微寒纔曉晴。
三月初三日 韓淲
瓶裏桃花點點紅，水南依舊笑春風。尋僧共看山中友，識賞何如付苦空。
晚春即事  其一 韓淲
路轉疎籬過小橋，陰陰新綠滿林梢。人家一雨軒窗凈，時有飛來語燕巢。
晚春即事  其二 韓淲
山氣蒼茫瑣寂寥，弄雲吹雨半瀟瀟。澗聲不斷波流急，更聽風前婆餠焦。
芒種  其一 韓淲
田家一雨插秧時，成把擔禾水拍泥。分段排行到畦岸，背蓬渾不管歸遲。
芒種  其二 韓淲
栽勻明日問青黄，惜水脩堘意更忙。少候根中新葉出，又看晴雨驗朝陽。
芒種  其三 韓淲
三年不見種田農，驀隴跳溝過屋東。齊唱歌聲相勞苦，濛濛烟裏一簑風。
芒種  其四 韓淲
愧我粗官耗太倉，及瓜而代合耕桑。蠶筐閣了修秧馬，老稚時時亦酒漿。
三月五日 韓淲
澗流清轉佛仙家，雨歇春風水浪沙。得酒有詩人共逸，山腰初見折桐花。
十九日 韓淲
瀰漫陰雲黑且白，今日望下還又晴。憒憒一霎蒸熱氣，願聽垂霤打簷聲。
九月二十日 韓淲
淵明笑殺惠遠酒，己公消得杜老詩。詩酒於人亦何事，夜霜吹冷水南枝。
十六日  其一 韓淲
紙上閑看舊談語，尊前試舉近歌詞。夜冷小窗欣我獨，歲殘深谷待他誰。
十六日  其二 韓淲
梅花不怕風霜雪，儘遠儘荒山儘寒。時有幽人爲酬酢，片香吹動忽漫漫。
十六日  其三 韓淲
蘂瘦枝冰亦自花，出林欹岸轉清華。蕭蕭宿草堆黄葉，瀝瀝幽泉洗白沙。
十六日  其四 韓淲
近行遠立忽低攀，不覺繁香入袖間。既是孤高還潔雅，凡情於汝信何顔。
十六日  其五 韓淲
山愈高時氣愈深，水多流處影多侵。翠禽急羽知人意，時啄殘英落粉心。
元日寅正二刻太陽交食守局  其一 韓淲
元正但覺曉光遲，風雨霖霖笑語稀。見說朝家推日食，百司守局午方歸。
元日寅正二刻太陽交食守局  其二 韓淲
終朝寒慘氣昏昏，雲翳風霾隠若存。天運有常交有數，陽光初不礙高奔。
十六夜月 韓淲
去年倦卧關門睡，前歲扁舟爛漫遊。莫道迎簷一杯酒，婆娑孤影也扶頭。
秋暑過施寺少憩至夜半山月朗然 韓淲
松梢片月見流行，夜半青山白露橫。不是閒人愛幽處，秋來紛擾飽曾更。
喜晴 韓淲
喜晴方且啟柴門，忽有人來倒一樽。只道久閒常蕩蕩，不知小醉已昏昏。
二十三日 韓淲
水遶寒城渚外山，淡烟吹暮畫應難。漁舟舉網無人會，我老吟詩把眼看。
喜雨 韓淲
風伯駕雲滿四野，雷公行雨從空下。農家起舞田有年，競養雞豚作秋社。
雨中  其一 韓淲
雨收炎暑入山雲，滴砌淋簷潤色分。更以微風吹草樹，鳥飛啼過亦欣欣。
雨中  其二 韓淲
茫茫野水浸籬根，無數青山接遠村。三月懶遊花下路，一家深閉雨中門。
雨中  其三 韓淲
虛簷疎雨夜深深，清徹寒窗夢不成。却憶擁蓑篷底宿，靜聽千點落江聲。
雨中  其四 韓淲
抵掌揮觥不待詩，共看泥土蚓鳴時。晚來吹徹垂垂雨，未必騷人總得知。
觀蓮見雨 韓淲
竹送荷擎雨脚斜，凉軒初試一杯茶。逢人莫道溪南好，暑月能清只數家。
次韵景瑜雨中絕句  其一 韓淲
人家蠶麥祈晴日，城郭山川斷渡時。隠几正看千佛偈，敲門誰送兩篇詩。
次韵景瑜雨中絕句  其二 韓淲
門居地僻無來轍，新綠新荷新笋時。珍重情懷尚能賦，爲搜言句和成詩。
初三日冬至雨中 韓淲
今年雲物風吹雨，山澗關門亦可書。燒葉爐中煖紅酒，靜聽簷溜落階除。
六月二日大雨如注山澗水溢  其一 韓淲
午夜風生雨瀉簷，紗幮竹簟夢鈞天。曉來拍岸波聲急，六月如秋意颯然。
六月二日大雨如注山澗水溢  其二 韓淲
草樹離離半拂烟，雨滋芳潤轉青妍。山人整屐山邊去，黄鵠白鷗時導前。
六月二日大雨如注山澗水溢  其三 韓淲
甕頭白酒香初釀，憑藉一盃歸太和。本自無愁更何喜，暑風池上看圓荷。
六月二日大雨如注山澗水溢  其四 韓淲
高車駟馬斷經過，只見春農說早禾。得雨又還傷穀賤，不知誰與緩催科。
二十九日大雨  其一 韓淲
簷宇陰陰聽雨眠，推窗清潤滿平川。舊低竹葉新槐卷，當見橫流入稻田。
二十九日大雨  其二 韓淲
香凝藤枕簟如冰，飛掠縱橫雨點聲。雲脚明開時暗合，坐尋餘菌取茶烹。
二十九日大雨  其三 韓淲
炎蒸經月掩荆扉，城市紅塵十丈飛。井水欲乾猶可忍，空山不旱已常饑。
夜雨  其一 韓淲
樓高簷近瓦溝鳴，自遠相傳到耳聲。客枕未安詩又作，隔河風定又疎更。
夜雨  其二 韓淲
悠悠秋思不禁詩，只有街前過雨知。一犬自鳴人靜後，與君同邸夕於斯。
雨驟聲空谷奇甚 韓淲
只道天河洗甲兵，一軒飛雨走風霆。客來睡覺煎茶飲，不特山前草木醒。
西疇寄月露 韓淲
泉香月露墮吾前，夢遶西疇覓醉仙。凉入荷風吹柳雨，罷琴尋句聽鳴蟬。
暑中  其一 韓淲
山深常抱白雲眠，離遠塵囂恰十年。投老吳山小樓底，一簪華髮暑風前。
暑中  其二 韓淲
晚雲藏日下山腰，海氣吹涼片月高。夢覺小樓人不寐，五更風送浙江濤。
暑中  其三 韓淲
方池小檻養盆花，結子抽枝亦卷牙。暮色無塵閑灌沃，童心雖在鬢先華。
暄風 韓淲
暄風移日過庭臯，倦撥殘書首重搔。門外不知山遠近，短牆橫浸綠週遭。
赭亭山白雲寺 韓淲
扶輿窈窕入山家，一道溪流淺見沙。春色不因寒意少，冷烟和雨澹梅花。
霜寒 韓淲
霜風一夜入樓寒，擁被微吟亦自寬。年事漸多秋又老，誤身初不爲儒冠。
早霧 韓淲
霧氣渾渾曉未收，不知苑外與山頭。瓶花忽見花梢濕，畫出春風一段愁。
松雪  其一 韓淲
洞霄雙徑傍何村，松菊歸來想自存。官牒推移應一笑，桃花源上且尋論。
松雪  其二 韓淲
窮臘荒荒渺林蕩，幾回落舊又生新。寒催雪與梅爭白，空有故山誰故人。
雪晴歸自湖團  其一 韓淲
雪後溪山分外清，東風日麗轉新晴。水波隠隠遊鱼影，木葉叢叢啼鳥聲。
雪晴歸自湖團  其二 韓淲
瓦溝殘雪滴春風，賸水殘山淡藹中。禽鳥不知人意老，數聲啼落野梅紅。
雪後  其一 韓淲
澗谷冰霜踏雪行，不逢荷篠即僧清。世間只解銷金帳，羔酒無疑茗椀亨。
雪後  其二 韓淲
高卧從他有灞橋，荒塗橫古樹蕭蕭。冰溪一曲靈山底，密灑之間復亂飄。
雪後  其三 韓淲
農卜豐登士苦題，無聞近見定還迷。子猷一棹歸何處，拍手山公醉似泥。
雪後  其四 韓淲
曉看夜聽落寒聲，带雨隨風若霧橫。平地尺爲天下瑞，日光玉潔更多情。
雪後  其五 韓淲
片月窺簷水浸冰，松梢梅影共崚嶒。數聲猿嘯呦呦鹿，撥盡陰河掛壁燈。
春思  其一 韓淲
報答春愁有醉鄉，老懷那復得剛腸。門前一澗桃爭發，不分夭紅膩水光。
春思  其二 韓淲
今年能得幾朝晴，風雨消磨一半春。野路溪亭却自好，惜芳定可屬詞人。
春思  其三 韓淲
李已青白桃正紅，幽人貧病憔悴容。曳履過澗試蕭散，不知燕麥摇春風。
春思  其四 韓淲
平湖波暖花宜晴，故園夢斷蝴蝶輕。小樓行藏一徙倚，詩與此春俱眼明。
春思  其五 韓淲
惱我繁華滿眼時，燕子初來雁初歸。浮名自絆此身爾，數日晴色花欲飛。
惜春  其一 韓淲
莫把裴徊惜春意，强尋杯酒度芳時。留連鄰曲多交舊，悵望他鄉有所思。
惜春  其二 韓淲
躑躅辛夷非有謂，薔薇芍藥欲奚爲。楊花側畔樓臺少，一水聯橋映短籬。
春吟  其一 韓淲
葉葉枝頭綠未深，孤花猶自間園林。醺酣要是都非飲，興寄元非不是吟。
春吟  其二 韓淲
花影欹燈上小窗，夢回香篆有殘缸。當年何事成諸葛，萬物無情繚老龐。
春吟  其三 韓淲
歲歲逢春不自持，詩成酒去必歸遲。而今嬾向花邊醉，只拾荆薪撰早炊。
春吟  其四 韓淲
野菜誰將滿把歸，水蓊鬚長杞苗肥。任他比並膏粱味，直底西山怨采薇。
春吟  其五 韓淲
菜傳新綠發生時，花簇輕黄碎小枝。日下時看粉蝴蝶，背人驚鬭忽參差。
三月下旬藥局書  其一 韓淲
一官受代始知閒，常恨家林未得還。自是懶爲溫飽計，清時誰不點朝班。
三月下旬藥局書  其二 韓淲
一官受代始知閑，盡日高眠醉夢間。試買扁舟歸便得，湖橫吳越有青山。
閉門  其一 韓淲
閉門終日不常開，山雪林霜已自來。收斂身心過殘歲，紙窗深處坐灰堆。
閉門  其二 韓淲
傍簷禽鳥莫驚猜，飛去多時忽不來。只恐他人相彈射，我無機械合徘徊。
閉門  其三 韓淲
鴟張何用嚇鵷雛，此態人間未必無。練實梧桐非腐鼠，莊生惠子豈其徒。
感興十首  其一 韓淲
迎時上下本謀身，身老難禁物態新。到得朱金爲我樂，却嫌人笑我知津。
感興十首  其二 韓淲
其誰不欲上雲霄，晚節當□事事高。贏得書多垂後學，歸來賫志亦徒勞。
感興十首  其三 韓淲
我本何爲也自休，靠他寧不畧迴頭。徒誇扇枕黄香好，肯道悲秋宋玉愁。
感興十首  其四 韓淲
社鼠城狐何代無，乘時應也用工夫。而今又有依憑者，辛苦從前作世儒。
感興十首  其五 韓淲
一生精力盡於詩，詩到成時不自持。脫著衣冠對神武，婆娑空復羨諸兒。
感興十首  其六 韓淲
肝膽輪囷本致君，衡山一片尚愁雲。可備恤典埋歸骨，好爵翻令及後昆。
感興十首  其七 韓淲
百尺竿頭寸步難，從前血指漫旁觀。收來放去由誰做，底事隨人百樣般。
感興十首  其八 韓淲
壯志情知已不多，便鷹揚去盍如何。凄凉兩眼西風裏，猶爾留連作好歌。
感興十首  其九 韓淲
得寵常疑失寵虧，勢成難復念前時。螳蜋鳴蛭爭先後，何意蒙莊亦論之。
感興十首  其一○ 韓淲
赤縣神州久陸沈，宣和遺恨莫追尋。饒渠熟客資談柄，須有夫差報越心。
雜興  其一 韓淲
常苦靈山暑氣昏，澹雲疎雨洗乾坤。溪南只許閑人看，紫障青崖靜吐吞。
雜興  其二 韓淲
書帙侵窗竹數竿，晚留晴影上青攢。不禁滴盡瀟瀟葉，時拂疎風雨未乾。
雜興  其三 韓淲
潤色初分嵐影飄，細看莽莽近迢迢。山楹川觀誰能到，禽鳥飛鳴亦自驕。
雜興  其四 韓淲
經雨高林月出雲，一天凉凈白紛紛。道人打疊身心處，泥飲行吟不亂羣。
雜興  其五 韓淲
大笑花開只自藏，垂頭葉底自芬芳。天生楊震今清白，常具人間一種香。
雜興  其六 韓淲
薝蔔生成凈潔花，愈幽深處愈多葩。肯教肉眼凡夫見，寧可移栽釋老家。
晚興 韓淲
誰爲喧卑莫賦詩，幾年山澗久安之。區區守祿才餬口，儘覺肥甘盛一時。
偶成  其一 韓淲
春風時弄閒花草，滿面紆餘氣自和。行過小亭因坐久，却驚啼鳥一聲多。
偶成  其二 韓淲
連陰却喜社能晴，雨淡桃花滿澗生。幾樹正依流水上，曉風吹動日華明。
偶成  其三 韓淲
山上行還山下行，草隨幽逕不知名。青春自是多情思，梅葉陰陰已半成。
偶成  其四 韓淲
世間榮辱最愁人，荏苒年光老逼身。莫笑區區有仙佛，識心見性養精神。
偶成  其五 韓淲
招之不來麾不去，不動聲色泰山措。拙於用大無所容，枵然魏王五石瓠。
偶成  其六 韓淲
梅黄雨細柳花風，渾在鶑啼燕語中。流水高山元不惡，短籬破屋爲無窮。
偶成  其七 韓淲
孤坐幽窗靜炷香，却疑身與世相忘。紅深一樹榴花發，綠嫩數杖支子芳。
偶成  其八 韓淲
舒嘯閑平理亂心，古來賢達幾升沉。只宜一唱紫芝曲，不用三思梁甫吟。
偶成  其九 韓淲
病餘倦甚唯思睡，醉裏歡來擬欲顛。飲罷空山身老矣，夢回清暑意翛然。
偶成  其一○ 韓淲
非閑靜不可作詩，非老懶焉能讀書。開卷空山照華髮，吟編荒徑入吾廬。
明日再題 韓淲
周游於世不關渠，合把塵勞日以疎。半夜雨聲驚客枕，一身禪榻夢蘧蘧。
戲書 韓淲
亂拖游士伴噇酒，硬捉閑僧聽做詩。後句不來瓶已罄，月凉山靜角巾欹。
午坐  其一 韓淲
晴初小院窗半開，階下草色侵莓苔。清風徐徐木陰寂，禽鳥自鳴時自來。
午坐  其二 韓淲
家家蠶事採桑歸，繭箔才收又整機。辛苦一春成絹後，村農誰是著新衣。
偶興  其一 韓淲
往來鄰並歲年深，老稚空忙慶弔心。美惡衰榮消長事，又須著眼一沉吟。
偶興  其二 韓淲
膠膠擾擾復悠悠，多少迷情不掉頭。利者笑名名笑利，日前身後欲何謀。
偶興  其三 韓淲
東南吳蜀大江橫，西北關河幾戰爭。智者不愚愚者智，到頭分合世難平。
偶興  其四 韓淲
深谷荒虛人迹稀，無風黄落自橫飛。敗籬東畔板橋斷，時有鄰家負水歸。
雜題  其一 韓淲
屋前巷北苦稚子，木斗煮熟撮數賣。腐儒食飽可奈何，寒夜擁爐亦可嘬。
雜題  其二 韓淲
黑豆硬炒不貴發，敗紙裹之良自多。紙窗坐睡時欠伸，冷手解包慢挼挲。
雜題  其三 韓淲
瓶粟欲罄敗絮少，三嚥玉池吾養玄。是中止可浣便腹，世運密移空推遷。
雜題  其四 韓淲
四明所修傳燈錄，誰以印將塞吾目。凌晨萬境不到處，佛見法見空逐逐。
雜題  其五 韓淲
人之二帝三王道，加之孔孟雜佛老。存心養性以事天，五伯秦漢誠草草。
雜題  其六 韓淲
著書談玄俱一偏，柳和伊任孔大全。禹稷顔回乃同道，出處得喪醒醉眠。
雪窗兀坐 韓淲
霜收餘藹瀝簷水，雪屋雲窗日氣升。旋撥地爐看宿火，軟蒲團坐几深凭。
雨中山臺夜坐 韓淲
桃李春風又一年，老來何事不陶然。晚簷莫聽垂垂雨，斷送流芳到酒邊。
月夜樓居 韓淲
瀰漫寒氣月微明，近覺風聲遠市聲。不恨浮沉人海底，樓居閒自得心清。
二十九日早步 韓淲
行行行過水東頭，路窄因而緩慢遊。草木華滋翻宿雨，山凉尤覺是新秋。
午步 韓淲
養花天氣半陰晴，啼鳥水邊三四聲。遊人往來莫漫賞，多少古今風物情。
晚步 韓淲
槐葉已飛無夏綠，桃花新種待春紅。千山僅遶千家聚，一水全依一逕通。
舟中曉詠  其一 韓淲
薰風猶見杜鵑啼，浙水東遊復自西。澗上有泉泉上竹，玉爲山底是冰溪。
舟中曉詠  其二 韓淲
桂棹蒲帆日未西，鵲聲鶑語鵓鳩啼。滿溪綠水岸邊急，一片白雲山半齊。
過玉山同昌甫宿歲寒軒感愴不已 韓淲
鷺鷥林到歲寒軒，屈指如今十六年。當日玉虹橋未有，山川祇是舊山川。
小憩成季書室 韓淲
已喜青山在眼前，午陰佳樹更清圓。枕書閒與尋幽夢，洗盡京塵意灑然。
徐子融送至石井因宿竹溪 韓淲
山行明月步霜華，半醉微吟意更嘉。記取鵝湖山下路，夜深投宿野人家。
病 韓淲
病無情緒惰吟詩，筆硯空存興已非。滿眼綠陰春樹老，小窗初日動晴暉。
僧窗 韓淲
露寒風歛山餘靄，虛凈曲通僧一窗。我不占閒誰避俗，菊花時候有楓江。
午窗 韓淲
午窗寒日聽松風，散髮梳頭睡眼中。情話堂深書帙滿，老身何地不從容。
夜長 韓淲
夜長殘雪小樓中，擁被閑思又一冬。燈影易昏爐漸冷，只消斜月五更鐘。
書燈 韓淲
書燈霜夜冷清清，不信粗官傍帝廷。老把身心欲何用，山居此味飽曾經。
午睡期思書堂 韓淲
所謂伊人天一方，園枝新好寄東窗。八表濛濛忽時雨，不知平陸已成江。
讀書 韓淲
窗明晴日小樓居，靜坐閒翻案上書。理路漸通文向熟，試將回向此心初。
冷尋 韓淲
冷尋盃酒滌書癡，半盞微醺又到詩。門外屢成三尺雪，茫茫眇眇欲何之。
晚唐體 韓淲
一撮新愁懶放眉，小庭疎樹晚凉低。牽牛織女明河外，縱有詩成無處題。
灌園 韓淲
搰搰誰知舊漢陰，桔槹何待此機心。溪南上郭邱園地，應笑蒙莊著語深。
十二日灌園  其一 韓淲
桑蔭未移山照晚，曲塘橫岸小軒窗。不知秋思今多少，巖桂芙蓉開酒缸。
十二日灌園  其二 韓淲
秋高山靜一簷月，只許清光醉老身。蓬藋之間見花竹，灌園休說漢陰人。
修園 韓淲
旋買荆條護短籬，更般沙土補長堤。閒來也有無窮事，且看青山橫杖藜。
書懷 韓淲
老身閒淡復何求，常喜禪門舉話頭。試問紅塵未歸客，渭清涇濁肯同流。
閒詠 韓淲
閒詠遺言理素琴，晚風吹樹雨愔愔。山空斷岸無來轍，未必沙鷗識此心。
影瘦 韓淲
秋凉於人事何悲，可憐宋玉在其時。登山臨水西風急，贏得新凉入我詩。
懷人 韓淲
北客如今可奈何，更看清奏入雲和。東平東里應無恙，吳楚年深白髮多。
人難 韓淲
人難會合易暌離，更把言談著在詩。君去南豐我南澗，其間不待兩相知。
五更 韓淲
五更人物遽喧呼，不信清湖逆旅居。齒髮如斯吾老矣，一身蝴蝶夢蘧蘧。
五更朝謁之聲盈耳 韓淲
十載山居夜寂寥，蓬門雨打雪蕭蕭。何曾聽得人吆喝，急走齊趨鬭逞僥。
慈福太后生辰聖駕同中宮過北內上壽至晚鑾仗方回觀者無不仰贊慶禮四朝之尊也 韓淲
南渡衣冠近百年，四朝安穩在吳天。斯民何幸歸仁壽，咸戴慈儀五福全。
次趙將春日韵  其一 韓淲
立盡花陰把一枝，風流元自不如癡。錦箋欲寫相思字，誰記傷春病酒時。
次趙將春日韵  其二 韓淲
樓倚斜陽十二欄，重重煙水更關山。舊家心事渾如夢，千尺遊絲燕外閑。
次趙將春日韵  其三 韓淲
楊柳溪頭綠萬條，碧雲相對是衡皋。春風但欲隨波面，檜楫松舟不用篙。
次趙將春日韵  其四 韓淲
淺白殷紅發嫩葩，一年春事一番花。幾回带露和煙看，不信詩情未有涯。
和周次公韵  其一 韓淲
老於流俗尚何顔，歡喜新凉得此閒。政自可人詩更好，每逢觴酌不知還。
和周次公韵  其二 韓淲
武夷仙客話尊前，轉覺相忘失醉眠。詩眼文心既如許，古今才調豈徒然。
和黄子功壁間伯皋次公韵  其一 韓淲
天地一息大鵬風，未信逍遥尺鷃同。彼此衰榮無定在，人生元自不匆匆。
和黄子功壁間伯皋次公韵  其二 韓淲
轉覺心情事事疎，題詩常是懶能書。相將又見西風起，尚喜携琴到處居。
和趙路分 韓淲
雪雲寒事正多風，詩與山陰興頗同。萬境縱陳渾不理，老身只是願時豐。
又和趙路分韵  其一 韓淲
萱芽爭出柳眉舒，積雪霜凝未盡除。一陣暖風殊著莫，傍人啼鳥亦忻如。
又和趙路分韵  其二 韓淲
小橋晴步正徐徐，誰把詩箋滿意書。且讀且思歸且歎，山林邱壑我隣居。
昌甫寄二絕和韵答之  其一 韓淲
只宜樹蕙與滋蘭，二月顛風作社寒。岸柳豈無舒葉者，山梅空有落花看。
昌甫寄二絕和韵答之  其二 韓淲
雨絕遥遥何許吟，一封得得乃斯尋。直教宛轉生新意，徒益凄凉老舊心。
和韵  其一 韓淲
珍重騷人和言句，玉缸真若映瓷甖。海棠紅點春風裏，更約相從酒數行。
和韵  其二 韓淲
春來常苦少晴陽，縱有幽花未肯芳。不是騷人催喚醒，煖風遲日也無香。
和昌甫  其一 韓淲
水南上郭荒凉甚，猶有西軒兩首詩。沙草犢鷗眠動處，當時識賞孰能追。
和昌甫  其二 韓淲
澗曲山隈借竹軒，軒雖非舊有前言。斷碑零落猶能打，此意微茫僅復存。
和昌甫  其三 韓淲
人言君方君但方，呂詩尤足照僧房。只今尹記疇能問，我輩懷賢未可忘。
和昌甫  其四 韓淲
才見雲游又打包，何時月下把門敲。相思白髮空千丈，坐對煙林滴露梢。
和昌甫  其五 韓淲
行欲方而智欲圓，河東車說已居前。先方之喻斯爲美，只恐圓成又不便。
魯解元以坡語空山無人水流花開爲詩和韵  其一 韓淲
溪山淡淡復溶溶，老覺身閒百念空。誰把清詩相觸撥，又隨吟嘯醉春風。
魯解元以坡語空山無人水流花開爲詩和韵  其二 韓淲
人之老去須甘老，天以閒來莫厭閒。滿樹梅開和玉雪，門前流水響空山。
魯解元以坡語空山無人水流花開爲詩和韵  其三 韓淲
橫斜清淺暗香動，時把心情百樣摹。忽憶西湖林處士，此風應笑古來無。
魯解元以坡語空山無人水流花開爲詩和韵  其四 韓淲
車塵不到世氛遠，野水閒花景最新。汎汎空明知我獨，故將流影巧隨人。
魯解元以坡語空山無人水流花開爲詩和韵  其五 韓淲
不須更著前村裏，且傍衡門看流水。無人塗路橫古今，吹盡梅花又梅子。
魯解元以坡語空山無人水流花開爲詩和韵  其六 韓淲
閒收神觀與天游，坐斷空山百不留。只許梅花恣開落，春歸幽澗水風流。
魯解元以坡語空山無人水流花開爲詩和韵  其七 韓淲
水流活活水橋斜，清浸梅梢岸底花。自與空門了孤絕，肯隨游冶入芳華。
魯解元以坡語空山無人水流花開爲詩和韵  其八 韓淲
歲寒草木競黄落，春到空山梅自開。一任門無車馬到，香飛流水澗中來。
和昌甫  其一 韓淲
行盡田家與酒家，書窗薝蔔見新花。風流一老來何處，不許閒人作話夸。
和昌甫  其二 韓淲
雲遶蹊間水滿豅，豅中來往少能同。溪頭繫得扁舟在，更約乘流載短篷。
和昌甫竹句  其一 韓淲
竹隠泠泠屋數椽，做成清尚得如然。山村底處無叢薄，我獨因人以賦焉。
和昌甫竹句  其二 韓淲
章泉兄弟舊新廬，子舍高低不遠歟。籬槿池蓮映林竹，款門猶是可容余。
和昌甫竹句  其三 韓淲
城郭雖多總不如，瑞峰山凈竹應舒。紛拏肉食紅塵熱，緩步那言可當車。
和昌甫竹句  其四 韓淲
僧寺本來能脫俗，水南逼市漫成竿。臺喧地污要除掃，禪月當年真可安。
和昌甫竹句  其五 韓淲
絕岸沿流翠碧洲，煙枝露葉落還抽。輸他荒闊無人管，擬待煩君一筆收。
和昌甫竹句  其六 韓淲
山囿遥遥合世官，事嗟成往尚何觀。新知益比故知少，縱有竹林無復歡。
和昌甫竹句  其七 韓淲
蒼筤亭種千竿竹，三十年前此地家。野水縱橫舊時澗，客來猶得共瓜茶。
次韵繆教授  其一 韓淲
山花忍作壽陽粧，且著臙脂入艷陽。細雨春風誰會得，溪橋空自落幽香。
次韵繆教授  其二 韓淲
若無交友可忘年，餽歲何由得酒泉。不是騷人太多事，定無家釀與吟篇。
和教授詩  其一 韓淲
邊韶經笥任嘲眠，底用回瀾障百川。繫馬堂階官獨冷，秋來應喜雨公田。
和教授詩  其二 韓淲
暑天常欲踏層冰，未雨低垂氣不勝。田里三農那可旱，閭閻萬竈信如烹。
和教授詩  其三 韓淲
詩筒剝啄入幽扉，到手令人喜欲飛。多謝清騷滌塵慮，不惟高澤救時饑。
和教授詩  其四 韓淲
三曾三孔久凄凉，百世空聞書傳香。人物江西初未遠，定尋墜緒接茫茫。
和教授詩  其五 韓淲
學海波翻筆底寬，逢辰當不負巍冠。只今得句因時雨，才思何妨若湧湍。
示可然叟  其一 韓淲
水聲流出白雲洞，正是楚天秋雨時。應過嚴陵灘下去，清風波面一絲知。
示可然叟  其二 韓淲
往來常愛白龍洞，困借僧窗竹榻眠。幾許客塵煩惱病，爲渠泉石弄風煙。
和韵  其一 韓淲
不是傷春著句遲，似醒猶困欲晴時。從他野草閒花見，已自雄蜂雌蝶知。
和韵  其二 韓淲
酴醿一架煖爭開，投老看花得幾回。興以芳時尋醉去，詩從永日送香來。
昌甫詩以楊朴契玄斷送頭皮語說病亦昌甫鄭州鄉里人也次韵  其一 韓淲
契玄東里一遺民，落拓顛狂混俗人。自是本朝全盛際，至今拈起話常新。
昌甫詩以楊朴契玄斷送頭皮語說病亦昌甫鄭州鄉里人也次韵  其二 韓淲
示疾炎凉合問之，頭皮老去記誰詩。楊妻有句留千古，笑倒黄州舉此時。
昌甫以詩送香任尚書任和答且辱見及次韵昌甫不必寄尚書也  其一 韓淲
夏衣輕體凉絺綌，忘却禦冬尋敝襦。且玩章泉香與句，閒來服用更何須。
昌甫以詩送香任尚書任和答且辱見及次韵昌甫不必寄尚書也  其二 韓淲
交情到老終難已，此味平生畢竟濃。遠近行藏兩相望，湖山應自白雲封。
次韵潘德久舍人七月廿一夜喜雨五絕  其一 韓淲
錢湖苦熱人不眠，下塘水澀流涓涓。雲奔雨驟忽到曉，便有小舟來閘邊。
次韵潘德久舍人七月廿一夜喜雨五絕  其二 韓淲
雨雲低水夜微明，隠隠臨平山上青。荷花菱葉不自已，摇動濕風時亂螢。
次韵潘德久舍人七月廿一夜喜雨五絕  其三 韓淲
客中倚樓秋思覺，人靜石罅促織鳴。未知我詩能吟否，三更起坐牀不平。
次韵潘德久舍人七月廿一夜喜雨五絕  其四 韓淲
補陀凈聖有許事，用作霖雨談笑中。天竺山高湖水滿，去來何地不圓通。
次韵潘德久舍人七月廿一夜喜雨五絕  其五 韓淲
轉庵老子又多能，意氣少年誇五陵。自到玉皇香案側，退朝猶不廢吟燈。
贈余之任 韓淲
記得青巖載酒時，僧窗吹雨夜簷低。如今共踏南豅路，却說青巖看木犀。
贈杰宿之 韓淲
山林春雪未花開，生日何情近酒杯。似醉似醒方鶻突，上人剝啄带茶來。
贈向親 韓淲
大耐人家舊相門，共嗟北路尚堪論。載披留別知己敘，此意寥寥屬耳孫。
次韵子功贈王玉山  其一 韓淲
要知爵服人人別，不信弦歌箇箇同。指點苕溪歸棹遠，西風吹夢藕花中。
次韵子功贈王玉山  其二 韓淲
翻雲覆雨功名事，到底誰稱一世雄。邂逅酒杯還小醉，强酬詩句苦難工。
贈吳子似  其一 韓淲
喜君常誦介庵詩，此老流風百世知。摸索期思長短句，象山如在更沙隨。
贈吳子似  其二 韓淲
漸老方知欠往還，等閒蕭寺得同盤。呂曾舊事今如夢，且上南山橫碧看。
除夕次韵鄭司理  其一 韓淲
飛騰暮景惜流光，至後年前日漸長。遶屋雨聲無藉在，海山尤带北風凉。
除夕次韵鄭司理  其二 韓淲
家林何在夢魂飛，閉閣焚香醉似泥。火冷燈青推枕坐，幽懷無處覓詩題。
除夕次韵鄭司理  其三 韓淲
年年以酒澆殘臘，日日爲詩作好春。澗水漸生梅正發，鳥啼人語亦清新。
除夕次韵鄭司理  其四 韓淲
里巷歡呼爭爆竹，田廬圍坐亦然萁。寒更不覺雞三唱，可惜心情不賦詩。
除夕次韵鄭司理  其五 韓淲
流傳風俗豈無因，柏葉椒花意已馴。騃女癡兒何所試，牽衣踏地只爭春。
除夕次韵鄭司理  其六 韓淲
夜窗松月舊家風，宦海飄流鞅掌中。但覺年年添一歲，不知齒豁與頭童。
次韵山水便面紹之所作 韓淲
春風綠徧林間木，想見晴嵐撲閒屋。山人琴劍未歸來，知誰把我殘書讀。
次韵成季道中 韓淲
遠如無際近紛然，一棹吳波入楚天。水面如塵開又合，晚來寒日見山煙。
九日次韵次公  其一 韓淲
水南著我登高處，風急山籬带薄雲。從昔騷人愛重九，冥鴻天際有遺音。
九日次韵次公  其二 韓淲
紛紛下視三家市，人物悲歡逐年歲。吾儕禿髮帽簷斜，不見黄花也須醉。
昌甫詩來言九日是悼亡之日因答和及紫芝是日過城下  其一 韓淲
玉山何許兩峰高，不特雲藏霧亦韜。可惜敝廬城郭淺，心蓬徒使目還蒿。
昌甫詩來言九日是悼亡之日因答和及紫芝是日過城下  其二 韓淲
紫芝九日上杭都，溪館經從說大蘇。摇落風霜爲搔首，病餘真是我非夫。
昌甫詩來言九日是悼亡之日因答和及紫芝是日過城下  其三 韓淲
佳辰人物本難俱，事事雖非景不殊。君既悼亡應感舊，細看那復嗅茱萸。
昌甫詩來言九日是悼亡之日因答和及紫芝是日過城下  其四 韓淲
黄落山川亦變衰，平生高李吹臺詩。秋來季月谿南路，獨往空歌宋玉悲。